钦定古今图书集成/理学汇编/学行典/第173卷 > 刘文敏
## 钦定古今图书集成/理学汇编/学行典/第173卷 > 刘文敏

按名山藏《儒林记》：“刘文敏，字宜充，安福人。少时矜庄
坚励，动必由礼。入越谒王守仁，称弟子。守仁曰：‘公不
远千里而来，何为者’？文敏曰：‘来为性命’。文敏为诸生，
及贡矣，弃之去，不复应举。其学以躬行为主，虚谈为
戒。尝谓学者当循其本心之明，时时自见己过，刮磨
克治，以消融气禀之偏，绝去外诱之害，征诸伦理事
为之实，无一不慊于心，而后为圣门之正学。此非从
事困勉、己百己千之功，何自得之？彼高谈虚悟，炫末
漓本，德之贼也。”时士人聚讲者众，惟文敏无奇僻语，
或终日危坐，貌肃神凝。诸生竦然惮之，而视其自为
庸言小节，率中准绳，共推为纳言敏行君子焉。聂豹
推重其人曰：“海内真布衣。”其邑人御史刘阳，学行长
者，亦厕文敏于陈真晟、刘闵之闲。